**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Ένωσης Υπαλλήλων Πυροσβεστικού Σώματος Περιφέρειας Στερεάς Ελλάδας .**

Τηλ.: **6974881331,** web site: [**www.eakp.gr**](http://www.eakp.gr/), email: **info@eakp.gr**

 **Λαμία 29 Ιουλίου 2025**

**ΔΕΛΤΙΟ ΤΥΠΟΥ**

**Επιφυλακή και ωράρια εργασίας μέχρι εξάντλησης για τους Πυροσβέστες.
Οι Πυροσβέστες δεν είναι μηχανές. Δεν είναι ανταλλακτικά που βιδώνεις και ξεβιδώνεις κατά βούληση!!!**

Με αφορμή της επαναλαμβανόμενες επιφυλακές που πραγματοποιούνται τόσο στην Στερεά Ελλάδα αλλά και σε όλη την χώρα δηλώνουμε ότι οι **πυροσβέστες δεν είναι μηχανές. Δεν είναι εξαρτήματα που μπαίνουν και βγαίνουν από την επιφυλακή, ανακυκλώνονται, πιέζονται και λειτουργούν στο «κόκκινο» επ’ αόριστο.**

**Είναι άνθρωποι!!!**

Και το ανθρώπινο δυναμικό του Πυροσβεστικού Σώματος σήμερα βρίσκεται σε διαρκή υπερεργασία, με τα ρεπό να μετατίθενται για τον επόμενο μηνά ή για μετά την λήξη της αντιπυρικής, χωρίς επαρκή ενίσχυση και χωρίς ουσιαστική μέριμνα για την ψυχική και σωματική του υγεία.

Οι επαναλαμβανόμενες επιφυλακές έχουν γίνει καθεστώς. **Η γενική επιφυλακή εναλλάσσεται με την μερική. Τα ρεπό μετατίθενται ή κόβονται εξουθενώνοντας το προσωπικό.** Οι πυροσβέστες μόλις επιστρέψουν από το ένα μέτωπο πυρκαγιάς, δεν προλαβαίνουν να πάρουν μία ανάσα και αμέσως μετακινούνται στο επόμενο συμβάν ανά την επικράτεια ή κάνουν υπηρεσία σε 24ωρα περιπολικά χωρίς την απαραίτητη στέγαση σε αυτά. **Και κατά συνέπεια όλων αυτών, εναλλάσσονται στην υπηρεσία κάθε δεύτερη μέρα (24ωρη υπηρεσία με 24ωρη ανάπαυση) η εργάζονται 32 έως 48 ώρες συνεχόμενες!!!**

**Άπειρες οι καταγγελίες που γίνονται από πυροσβέστες από όλη την επικράτεια. Αναφέρθηκαν περιστατικά που αγγίζουν τα όρια της φυσικής εξόντωσης π.χ.**. Υπάλληλοι σε επιφυλακή την επομένη ημέρα που ήταν ορισμένοι σε 24 βάρδια μετακινούνται προς ενίσχυση σε νησιωτική περιοχή. Επιστρέφουν την 4η μέρα και αναλαμβάνουν την επομένη 24ωρη βάρδια και στην συνέχεια τους κόβονται τα προγραμματισμένα ρεπό χωρίς να έχει εκδοθεί η προβλεπόμενη διαταγή του Α.Π.Σ. και ορίζονται εκ νέου σε 24ωρη βάρδια.

Μέσα στον ίδιο μήνα, οι ίδιοι υπάλληλοι έχουν πλησιάσει τις 300 ώρες εργασίας, παραβιάζοντας κάθε λογικό και νομικά προβλεπόμενο πλαίσιο εργασιακού ωραρίου. Σύμφωνα με τα ισχύοντα και την εργασιακή νομοθεσία, τα ρεπό πρέπει να χορηγούνται εντός του ίδιου μήνα. Δεν ακυρώνονται ούτε χάνονται. **Κάτω από δύσκολες και ιδιαίτερες συνθήκες έχουν κοπεί περίπου δυο φορές το 2001 και το 2021, με γραπτή εντολή του Αρχηγού του Πυροσβεστικού Σώματος, όπως προβλέπεται – και όχι με επίκληση των σταδίων επικινδυνότητας ή διοικητικών προφορικών ερμηνειών.**

Η παραβίαση αυτής της υποχρέωσης αποτελεί καθαρή καταστρατήγηση εργασιακών δικαιωμάτων. Δεν είναι **«αναγκαία ευελιξία» – είναι καραμπινάτη εργασιακή αυθαιρεσία.**

Αυτό που δυστυχώς αγνοούν όσοι χωρίς κανέναν δισταγμό ή ηθικό δίλλημα δίνουν παρόμοιες παράνομες προφορικές εντολές, είναι η τεράστια ευθύνη που αναλαμβάνουν απέναντι στους συναδέλφους που τους εκθέτουν χωρίς ίχνος ανθρώπινης ευαισθησίας σε τεράστιους κινδύνους για την υγεία και την ίδια τους την ζωή!

Τα πρόσφατα δυσάρεστα γεγονότα στο Π.Σ. πρέπει να προβληματίσουν όσους προσπαθούν να φανούν βασιλικότεροι του βασιλέως για το ενδεχόμενο τίμημα που έχει η **«προθυμία»** τους να καλύπτουν με δική τους ευθύνη τις τεράστιες ελλείψεις σε προσωπικό με το ξεζούμισμα του εναπομείναντος μόνιμου προσωπικού!

Την ίδια στιγμή, το νέο νομοσχέδιο για την Πολιτική Προστασία, που ψηφίστηκε πρόσφατα, όχι μόνο δεν ενισχύει το Σώμα, αλλά παγιώνει την αποδόμηση της πυρασφάλειας και της δασοπροστασίας μέσω της διαρκούς υποχρηματοδότησης και της αποδυνάμωσης, επιβεβαιώνοντας τις προειδοποιήσεις μας.

**Οι ευθύνες για τον σχεδιασμό στην Πολιτική Προστασία της χώρας που ξεδιπλώνεται διαρκώς εδώ και μία 25ετία μέσω της συνεχούς αλλαγής προσανατολισμού των κρατικών δομών προς την ιδιωτικοποίηση, την εμπορευματοποίηση, στην πολεμική εμπλοκή στα μέτωπα του πολέμου σε Ευρώπη και Μέση Ανατολή, καθώς και του σταδιακού περάσματος αρμοδιοτήτων στην τοπική αυτοδιοίκηση, στις εθελοντικές οργανώσεις και τις Μ.Κ.Ο., έχουν ονοματεπώνυμο: Ε.Ε., ντόπιες κυβερνήσεις και συμβιβασμένοι «συνδικαλιστές».**

Η Ενωτική Αγωνιστική Κίνηση Πυροσβεστών (Ε.Α.Κ.Π.) εδώ και χρόνια έχει κρούσει τον κώδωνα του κινδύνου. Από το 2020 είχε καταγγείλει τον αντιδραστικό Ν. 4662/2020, προειδοποιώντας ότι νομιμοποιεί την προληπτική επιφυλακή και καταργεί θεμελιώδη εργασιακά δικαιώματα, πραγματοποιώντας μονή της κινητοποιήσεις και παρεμβάσεις σε Βουλή και Υπουργεία. **Την ώρα που άλλοι συνδικαλιστές με την στάση τους έβαζαν πλάτη για να ψηφιστεί ο νόμος λαιμητόμος.** Στο πρόσφατο 27ο Συνέδριο της Ομοσπονδίας, η Ε.Α.Κ.Π. ήταν η μόνη παράταξη που επανάφερε με συνέπεια τα ζητήματα αυτά τα οποία για άλλη μια φορά απαξιώθηκαν από όλεw τις άλλες παρατάξεις.

**Καλούμε όλους τους συναδέλφους να μην αποδεχτούν τη σιωπή και την υποταγή.**

**Να διεκδικήσουν τον σεβασμό που τους αξίζει. Να απαιτήσουν ανθρώπινες συνθήκες εργασίας, επαρκές προσωπικό, επαναφορά των δικαιωμάτων τους.**

**Η ανθεκτικότητα της Πολιτικής Προστασίας δεν χτίζεται πάνω στην εξάντληση των πυροσβεστών. Χτίζεται με ενίσχυση, οργάνωση, πρόληψη και σεβασμό στο έργο μας.**

**Η Ε.Α.Κ.Π. θα συνεχίσει να αγωνίζεται – δίπλα στον πυροσβέστη, για τον πυροσβέστη!!!**

**ΓΙΑ ΤΗΝ ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**Το μέλος του Δ.Σ. της Ε.Υ.Π.Σ. Στέρεας Ελλάδος εκλεγμένος με το ψηφοδέλτιο της Ε.Α.Κ.Π.**

**Κώστας Κέκης**